[{"text_idx": "#000000", "text": "Sengl ac albym newydd Mei Gwynedd"}, {"text_idx": "#000002", "text": "Nid yn unig ei fod o\u2019n brysur yn gweithio gydag artistiaid ei label JigCal \u2013 rhai o enwau ifanc mwyaf cyffrous y sin gan gynnwys Mellt, Cadno a Hyll \u2013 ond mae o hefyd wedi bod yn brysur yn recordio ei albwm unigol cyntaf."}, {"text_idx": "#000003", "text": "Daeth y newyddion i glustiau Y Selar wythnos y bydd cyn aelod Big Leaves a Sibrydion yn rhyddhau\u2019r record hir, Glas, ar ei label ei hun ar 29 Mehefin."}, {"text_idx": "#000004", "text": "Recordiwyd yr albwm yn stiwdio Mei ei hun yng Nghaerdydd dros gyfnod o flwyddyn, ac yn ymddangos ar y record hefyd mae Tim Robinson ar y dryms, Elin Fflur yn canu, Gwilym Bowen Rhys yn canu, Euron \u2018Jos\u2019 Jones ar y gita\u0302r bedal ddur, Gareth Thorington ar y piano, ac yng ngeiriau Mei \u201csawl ffrind arall ar y trombone, tuba ac unrhyw un oedd yn galw i fewn i\u2019r stiwdio. Mae hi wedi bod yn braf cydweithio gyda cherddorion gwych dwi\u2019n eu hedmygu.\u201d"}, {"text_idx": "#000005", "text": "\u201cFe gychwynnodd yr holl beth gyda gwneud sesiwn Sbardun i Radio Cymru \u2013 ac mae\u2019r ga\u0302n \u2018Cwm Ieuenctid\u2019 ar yr albwm\u201d eglurodd Mei."}, {"text_idx": "#000006", "text": "\u201cOnd wrth ysgrifennu mwy a recordio dwi\u2019n teimlo ei bod yn albwm lle dwi\u2019n mynd yn o\u0302l at fy ngwreiddiau a\u2019r hyn dwi yn ei garu mewn cerddoriaeth \u2013 ychydig o ganu gwlad, blues ac alawon dwi\u2019n gobeithio sydd yn gofiadwy."}, {"text_idx": "#000007", "text": "\u201cMi sylweddolais hefyd mod i wedi byw yng Nghaerdydd yn hirach na\u2019m mhlentyndod yn y gogledd felly mae elfen o hiraeth am y mynyddoedd a\u2019r awyr iach yna hefyd.\u201d"}, {"text_idx": "#000008", "text": "Ond, yn hytrach na \u2018glas\u2019 yn yr ystyr cerddorol o ganu y blues, \u2018glas\u2019 arall sydd wedi ysbrydoli teitl yr albwm."}, {"text_idx": "#000010", "text": "\u201cA dyna\u2019r pynciau sy\u2019n rhedeg drwy\u2019r albwm \u2013 syrthio mewn ac allan o gariad, y rhyfeddod o fyw ar y ddaear yn hapus heb wybod beth ddaw yfory.\u201d"}, {"text_idx": "#000011", "text": "A\u2019r newyddion cyffrous pellach ydy bod tamaid i aros pryd nes yr albwm allan fory ar ffurf y sengl newydd \u2018Tra Fyddaf Fyw\u2019. Da rw\u0302an."}]